Document ID: 31991L0339

TARYBOS DIREKTYVA
1991 m. birželio 18 d.
vienuoliktą kartą iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo
(91/339/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą([1]),
atsižvelgdama į Europos Parlamento nuomonę([2]),
atsižvelgdama į Ekonomikos ir socialinių reikalų komiteto nuomonę([3]),
kadangi laikotarpiui iki 1992 m. gruodžio 31 d. reikėtų priimti nuoseklaus vidaus rinkos kūrimo priemones; kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas;
kadangi dėl žmonėms ir aplinkai keliamos rizikos Direktyvos 76/769/EEB([4]) su paskutiniais pakeitimais, padarytais Direktyva 91/338/EEB([5]), redakcijoje su pakeitimais, padarytais Direktyva 85/467/EEB([6]), įvedami griežti prekybos PCB (polichlorintais bifenilais) ir PCT (polichlorintais terfenilais) ir jų naudojimo apribojimai;
kadangi PCB pakeisti buvo sukurta keletas pakaitalų; kadangi, nors kai kurie iš šių pakaitų yra mažiau pavojingi žmogui ir aplinkai nei PCB ir PCT, vis dėlto jie gali sudaryti didelę riziką žmogui ir aplinkai;
kadangi dėl tos priežasties yra būtina apriboti prekybą šiais pakaitalais ir jų naudojimą;
kadangi medžiaga, kurios prekės pavadinimas yra "Ugilec 141", yra rinkoje nuo 1981 m.; kadangi ši medžiaga arba jos turintys preparatai šiuo metu naudojami kaip kondensatorių ir transformatorių dielektrinis skystis ir kaip hidraulinis skystis akmens anglių kasyklose; kadangi yra pripažinta, kad ši medžiaga yra mažiau pavojinga žmogui ir aplinkai nei PCB, kuriuos pakeisti ji buvo skirta;
kadangi dėl ekotoksiškumo, patvarumo ir bioakumuliacinės gebos ši medžiaga vis dėlto kelia didelę riziką aplinkai; kadangi dokumentais patvirtintas didelis aplinkos užteršimas arti vietų, kuriose vykdomi kalnakasybos darbai naudojant šią cheminę medžiagą kaip hidraulinį skystį; kadangi degant šios medžiagos turinčiai įrangai gali išsiskirti labai toksiškos medžiagos; kadangi galutinis "Ugilec 141" pašalinimas reikalauja specialių metodikų;
kadangi apie medžiagą, kurios prekės pavadinimas yra "Ugilec 121" arba "Ugilec 21", kaip apie naują cheminę medžiagą, buvo pranešta 1984 m. kovo 15 d. pagal 1979 m. rugsėjo 18 d. Tarybos direktyvą 79/831/EEB, šeštą kartą iš dalies keičiančią Direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo([7]), todėl ja galima prekiauti Bendrijos rinkoje; kadangi šios medžiagos savybės ir veikimas bei numatyta paskirtis panaši į "Ugilec 141"; kadangi vėliau gamintojas savo noru pašalino medžiagą "Ugilec 121" arba "Ugilec 21" iš rinkos; kadangi siekiant užtikrinti, kad preparatai arba produktai, turintys minėtos medžiagos, ateityje nebūtų pateikti į rinką pakartotinai, yra būtinos ribojančios priemonės;
kadangi apie medžiagą, kurios prekės pavadinimas yra "DBBT", kaip naują cheminę medžiagą, buvo pranešta 1988 m. vasario 16 d. pagal Direktyvą 79/831/EEB, todėl ja galima prekiauti Bendrijos rinkoje; kadangi pačią medžiagą arba jos preparatus numatyta naudoti kaip hidraulinius skysčius akmens anglių kasyklose; kadangi šiuo metu baigėsi vienoje valstybėje narėje išduoto laikinojo oficialaus leidimo galiojimo laikas; kadangi galima laukti, kad dėl tokio naudojimo bus labai užteršta aplinka; kadangi dėl ekotoksiškumo, patvarumo ir bioakumuliacinės gebos ši medžiaga kelia didelę riziką aplinkai; kadangi reikėtų taikyti ribojančias priemones anksčiau nei ši cheminė medžiaga pateks į Bendrijos rinką;
kadangi jau yra efektyvūs pakaitalai arba alternatyvūs sprendimai, kurie leidžia apsieiti be šių trijų cheminių medžiagų;
kadangi tam tikrų valstybių narių priimti pirmiau nurodytų medžiagų arba jų turinčių preparatų arba produktų naudojimo arba pateikimo į rinką apribojimai turi tiesioginės įtakos vidaus rinkos kūrimui ir funkcionavimui; kadangi todėl būtina suderinti valstybių narių šios srities įstatymus ir atitinkamai iš dalies pakeisti Direktyvos 76/769/EEB I priedą,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas papildomas šiais punktais:
"25. Monometiltetrachlordifenilmetanas Prekės pavadinimas - "Ugilec 141" CAS Nr. 76253-60-6 Nuo 1994 m. birželio 18 d. draudžiama prekiauti šia medžiaga ir jos turinčiais preparatais bei produktais ir juos naudoti. Išimties tvarka šios nuostatos netaikomos: 1) įrangai ir mechanizmams, jau eksploatuojamiems 1994 m. birželio 18 d., tol, kol tokia įranga bus išmontuota. Tačiau valstybės narės dėl sveikatos ir aplinkos apsaugos priežasčių nuo 1994 m. birželio 18 d. gali uždrausti savo teritorijoje naudoti tokią įrangą arba mechanizmus anksčiau, nei jie bus išmontuoti; 2) jei reikia vykdyti įrangos ir mechanizmų, jau eksploatuojamų 1994 m. birželio 18 d., techninę priežiūrą. Nuo 1994 m. birželio 18 d. draudžiama pateikti į naudotų prekių rinką šią medžiagą, jos turinčius preparatus bei įrangą (mechanizmus).
26. Monometildichlordifenilmetanas Prekės pavadinimas - "Ugilec 121", "Ugilec 21" CAS Nr. - nežinomas Draudžiama pateikti į rinką ir naudoti šią medžiagą ir jos turinčius preparatus bei produktus.
27. Monometildibromdifenilmetanas Prekės pavadinimas - DBBT CAS Nr. 99688-47-8 Draudžiama pateikti į rinką ir naudoti šią medžiagą ir jos turinčius preparatus bei produktus."
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1992 m. birželio 18 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės, tvirtindamos 1 dalyje nurodytas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Liuksemburge, 1991 m. birželio 18 d.

Labels: 3
15
1
20